คลังเตรียมเสนอแผนปฏิรูปภาษีทั้งระบบให้ “สมคิด” ในวันจันทร์นี้
คลัง เตรียมเสนอแพ็คเกจปฏิรูปภาษีทั้งระบบแก้ต่อ "สมคิด จาตุศรีพิทักษ์" ในวันที่ 4 ม.ค. นี้ รวมถึงปรับปรุงกฏหมาย 46 ฉบับของกรมสรรพสามิตและกรมสรรพากรเพื่อให้ SME เข้าถึงเงินทุนได้ง่ายขึ้น และผลักดันภาษีที่ดินฯในปี 59
30 ธ.ค. 2558

นายสมชัย สัจจพงษ์ ปลัดกระทรวงการคลัง เปิดเผยถึงแผนงานในปี 59 ว่า เตรียมเสนอแพ็กเกจการปฏิรูปภาษีทั้งระบบ เสนอต่อนายสมคิด จาตุศรีพิทักษ์ รองนายกรัฐมนตรี ที่จะเดินทางมาตรวจเยี่ยมกระทรวงการคลังอีกครั้งในวันที่ 4 ม.ค.59 ซึ่งจะเป็นการปรับปรุงทั้งในส่วนของโครงสร้างภาษี ซึ่งจะมีทั้งภาษีใหม่และปรับปรุงภาษีเดิม รวมทั้ง ปรับปรุงด้านการบริหารจัดเก็บ เน้นการพัฒนาด้านไอที เช่นการทำ E-payment
ขณะเดียวกัน จะมีการปรับปรุงกฏหมายอีก 46 ฉบับทั้งของกรมสรรพสามิตและกรมสรรพากร เน้นการปรับปรุงให้เป็นตามหลักสากล ไม่ให้มีเหลือมล้ำและไม่ให้เกิดความซ้ำซ้อน รวมถึงการพัฒนาตลาดทุนเพื่อให้ผู้ประกอบการขนาดกลางและขนาดเล็ก (SME) สามารถเข้าถึงแหล่งเงินกู้ได้มากขึ้น อีกทั้งผลักดันภาษีที่ดินและสิ่งปลูกสร้างให้เป็นรูปธรรมภายในปี 59
นอกจากนี้จะมีการจัดทำแผนแม่บทการเงินการคลังเพื่อสังคม โดยใช้หลักการประชารัฐให้ภาคเอกชนเข้ามามีส่วนร่วม ซึ่งจะเป็นการทำให้ประชาชนมีรายได้มากขึ้น เพียงพอต่อการยังชีพ มีความรู้พื้นฐานด้านการเงิน มีหลักประกันในวัยชรา และให้สามารถมีที่อยู่อาศัยเป็นของตัวเองได้
และในปีหน้า กระทรวงการคลังจะเดินหน้าการแก้ไขปัญหาหนี้นอกระบบแบบบูรณาการ ให้เกิดความต่อเนื่องและยั่งยืน พร้อมทั้งหาแนวทางในการเพิ่มขีดความสามารถในการแข่งขัน โดยใช้มาตรการทางการเงินการคลังเข้ามาเสริมสร้างความเข้มแข็งในโครงการโครงสร้างพื้นฐานทั้งระบบ  นอกจากนั้นทางกระทรวงจะพยายามทำให้การจัดอันดับด้านธุรกิจมีอันดับที่สูงขึ้นด้วย